UNIQ บวกกว่า 4% ได้รับอานิสงส์โครงการก่อสร้างเปิดประมูลต่อเนื่อง
UNIQ บวกกว่า 4% ได้รับอานิสงส์โครงการก่อสร้างขนาดใหญ่ของรัฐ  ล่าสุด ณ เวลา 10.23 น. อยู่ที่ 17.70 บาท บวก 0.70 บาท หรือ 4.12% สูงสุด 17.70 บาท ต่ำสุด 17.20 บาท ด้าน บล.ไอร่า ชูเป้า 25.70 บาท
7 มิ.ย. 2560

ผู้สื่อข่าวรายงานว่าราคาหุ้นบริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) หรือ UNIQ ล่าสุด ณ เวลา 10.23 น. อยู่ที่ 17.70 บาท บวก 0.70 บาท หรือ 4.12% สูงสุด 17.70 บาท ต่ำสุด 17.20 บาท ด้วยมูลค่าซื้อขาย 183.03 ล้านบาท ขณะที่ดัชนีตลาดหุ้นไทยโดยรวมบวก 0.18%

โดย บล.ไอร่า ระบุในบทวิเคราะห์ ให้ราคาเป้าหมายปี 60 UNIQ ที่ 25.70 บาท คาดภาพรวมได้รับประโยชน์ตามกลุ่มรับเหมาก่อสร้าง จากโครงการรถไฟทางคู่ที่คาดทยอยเปิดประมูลอีก 5 โครงการ เช่น เส้นทางประจวบฯ-ชุมพร (2 สัญญา) มูลค่ารวม ประมาณ 12,000 ล้านบาท เส้นทางมาบกะเบา-จิระ (2 สัญญา) มูลค่ารวม ประมาณ 14,000 ล้านบาท และเส้นทางลพบุรี-ปากน้ำโพ (1 สัญญา) มูลค่าประมาณ 8,700 ล้านบาท โดยคาดเปิดซองราคาปลายส.ค.-ต้น ก.ย.
ขณะที่ความสามารถในการทำกำไรของ UNIQ ในไตรมาส 1/60 เริ่มกลับเข้าสู่ระดับปกติ โดยมี Gross Profit Margin เฉลี่ย 18.49% เพิ่มขึ้นจาก 14.72% ในไตรมาส 4/59 หลังไตรมาสที่ผ่านมาได้รับผลกระทบจากต้นทุนงานก่อสร้างที่สูงขึ้น แต่เป็น One Time และเมื่อเทียบกับไตรมาส 1/59  พบว่ากำไรสุทธิ เพิ่มขึ้น 27% อยู่ที่ 212 ล้านบาท ตามรายได้งานก่อสร้าง จำนวน 3,007 ล้านบาท เพิ่มขึ้น 25% จากงวดปีก่อน
พร้อมทั้งคาดว่า UNIQ ยังสามารถเติบโตต่อเนื่องในปี 2560 ภายใต้ Backlog ล่าสุด คาดอยู่ที่ระดับ 30,000 (หลังหักรายได้ในไตรมาส 1/60) ซึ่งคาดเพียงพอต่อการรับรู้รายได้ไม่ต่ำกว่า 2 ปีข้างหน้า ขณะที่ UNIQ เป็น 1 ใน 4 ผู้รับเหมาก่อสร้างรายใหญ่ ที่คาดได้รับประโยชน์จากงานก่อสร้างขนาดใหญ่ของภาครัฐ ที่ทยอยเปิดประมูลต่อเนื่องหลังจากนี้ และคาด UNIQ มีโอกาสที่จะได้รับงานเพิ่ม ซึ่งคาดสามารถชดเชย Backlog เดิมที่ลดลงตามความคืบหน้างานก่อสร้าง